钦定古今图书集成/明伦汇编/官常典/第620卷 > 《辞免知静江府状二》前人
## 钦定古今图书集成/明伦汇编/官常典/第620卷 > 《辞免知静江府状二》前人

右熹正月二十三日，准正月七日尚书省札子，以熹
辞免知静江府恩命，正月六日奉圣旨，“不许辞免，依
己降指挥疾速之任。熹闻命震惊，陨越无地。窃伏思
念，罪戾孤踪，误蒙收用，命轻恩重，感激难胜。向使自
量粗能供事，岂敢辄有辞避，以速刑诛？实以材质凡
庸，识虑浅暗，向来假守支郡，非有繁难，然犹不能审
度时宜，以致上误朝听。虽幸曲蒙宽贷，获免谴诃，然
而内自省循，未忘忧惧。以故前年蒙恩将漕湖南，尚
且不敢拜受，况今除授，实专西南一面，军政边防之
寄，责任至重，非它帅比”，则熹又安敢冒受而不辞哉？
前状所陈，恳切详尽，不谓未蒙照察，申命益严。熹虽
至愚，亦岂不知微贱之臣，分义有守，“不当再有烦渎。
然反复以思，区区所言，非止自为身计，实恐边境事
宜或有缓急，全赖帅臣区处镇压，而熹乖缪妄发，又
复如前，必将有以仰贻国家南顾之忧者，非细事也，
是敢昧死复有陈述。至于忧悴蚤衰，足疾时作，目昏
耳重，心气短乏，凡此种种，于熹私计有不便者，则皆不敢言矣。伏惟朝廷曲垂矜悯，再为开陈，收回误恩，
俾还旧秩。熹不胜祈恳感激，俯伏俟命之至。谨具状
申尚书省，伏候钧旨。”